สังคมข่าวหุ้น
*นักวิเคราะห์หลักทรัพย์หลายคนมองตรงกันว่า ตลาดหุ้นไทยอยู่ในช่วงของการปรับฐาน และจะใช้เวลา 2-8 สัปดาห์ ดังนั้นในช่วงนี้ ดัชนีจะเคลื่อนไหวไซด์เวย์ อยู่ในกรอบ จึงมีคำแนะนำให้ปรับพอร์ต ถือเงินสดมากขึ้น หรือหากคันไม้คันมือ ชอบเคาะขวา ก็หาหุ้นเล่นให้ถูกตัว เช่น กลุ่มที่อิงกับงานภาครัฐ อิงปัจจัยภายในประเทศ หรือ Domestic play ส่วนหุ้นตัวเป้งๆ กลุ่ม PTT สื่อสาร ก็ต้องเข้าเร็วออกเร็ว หาจังหวะกันให้ดี
9 ก.พ. 2561

คาเฟอีน
*นักวิเคราะห์หลักทรัพย์หลายคนมองตรงกันว่า ตลาดหุ้นไทยอยู่ในช่วงของการปรับฐาน และจะใช้เวลา 2-8 สัปดาห์ ดังนั้นในช่วงนี้ ดัชนีจะเคลื่อนไหวไซด์เวย์ อยู่ในกรอบ จึงมีคำแนะนำให้ปรับพอร์ต ถือเงินสดมากขึ้น หรือหากคันไม้คันมือ ชอบเคาะขวา ก็หาหุ้นเล่นให้ถูกตัว เช่น กลุ่มที่อิงกับงานภาครัฐ อิงปัจจัยภายในประเทศ หรือ Domestic play ส่วนหุ้นตัวเป้งๆ กลุ่ม PTT สื่อสาร ก็ต้องเข้าเร็วออกเร็ว หาจังหวะกันให้ดี
*นักลงทุนต่างชาติ หรือ ฟันด์โฟลว์ยังขายหุ้นไทยต่อเนื่อง หรือนับจากต้นปีมาถึงวานนี้ ก็เกือบๆ มูลค่ากว่า 2 หมื่นล้านบาทแล้ว นี่ก็เป็นอีกเหตุผลให้นักลงทนระวังหุ้นขนาดใหญ่ต่างชาติขาย เว้นแต่หุ้นบางตัว หรือหลายๆ ตัวที่กองทุนเข้ามารับ ก็ให้ซื้อตามไป รายย่อยต้องติดตามข้อมูลข่าวสารกันดีๆ ทำตัวเป็นเหาฉลาม เกาะเขาไปเรื่อยๆ นั่นแหละ ขณะที่ในรอบ 3-4 วันทำการ รายย่อยซื้อสุทธิโดยตลอด ช่วยพยุงตลาดไว้ได้ นี่เขาเรียกบทบาทพระเอกชัดๆ
*บัตรกรุงไทย KTC ภายใต้การบริหารของคุณหมอระเฑียร ศรีมงคล ราคาหุ้นวิ่งพุ่งขึ้นมาเป็นรถไฟชิงกันเซ็ง ผ่านทุกแนวต้าน ทะลุทุกเป้าหมายราคาของโบรกฯ  จากความดีใจของนักลงทุนว่าผลประกอบการในปี 2561 ยังออกมาดี กำไรไม่มีตีโป่ง แต่เป็นของแท้ๆ จับต้องได้แน่นอน สำหรับ KTC มีเงินกองทุนแกร่งมาก Coverage ratio เกือบ 600% หนี้เอ็นพีแอล 1% กว่า ในปี 2561 จึงไม่มีแรงกดดันเรื่องตั้งสำรอง ปูเสื่อนั่งลูบปากรอยกซดอย่างเดียว
*หุ้น KTC ที่ปรับขึ้นทำให้หุ้น AEONTS ขึ้นมาด้วย เพราะถูกมองว่า ราคาหุ้นยังแล็กการ์ดหุ้นบัตรกรุงไทยค่อนข้างเยอะ พี/อี ก็ต่ำกว่า ปัจจุบันอยู่ที่ 13-14 เท่า ขณะที่ความสามารถในการทำกำไรก็ไม่ได้แพ้กัน ส่วนราคาหุ้นปรับตัวลงไปตามภาวะตลาดทั้งที่พื้นฐานของหุ้นไม่ได้เปลี่ยนแบบมีนัยเชิงลบอะไร หนี้เสียอยู่ระดับ 2.2% ยิ่งธุรกิจที่ประเทศกัมพูชาและ AEONTS ถือหุ้นอยู่ 80% มีการตอบรับดีมาก จะช่วยให้รายได้ของอิออนฯ เพิ่มขึ้นอีก ราคาเป้าหมาย บล.ดีบีเอสฯ  ให้ไว้ 202 บาท วิ่งยาวๆ ไป
*AMATA ชื่อก็บอกแล้วว่า “ไม่มีวันตาย” หากย้อนกลับไปสัปดาห์ก่อนมาถึงวานนี้ มีวอลุ่มเข้ามาซื้อหนาแน่น ปิดบวก 6 วัน และลดลง 2 วัน มีแรงซื้อเข้าจำนวนมาก โบรกฯกางกราฟออกมาดูบอกว่า สัญญาณเทคนิคสวย พื้นฐานก็สวย เพราะเรื่องของเศรษฐกิจพิเศษ  EEC เริ่มเป็นรูปเป็นร่าง จับต้องได้ไม่มีวุ้นปน รัฐบาลเขาตบโต๊ะมาแล้วจะเห็นกฎหมายนี้ภายในเดือน ก.พ.นี้  ส่วนราคาพื้นฐานอยู่ที่ 30.00 บาท อัพไซด์มีให้เล่นได้อีก
*BEAUTY เวลาราคาขึ้นและลง ก็จะดูเหวี่ยงๆ หน่อย ตามประสาคนสวย ล่าสุด ราคาขึ้นมาเหนือเส้นค่าเฉลี่ย จึงถูกมองว่าสัญญาณเทคนิคสวย มีโอกาสไปต่อ แต่จะไปถึงไหนไม่มีใครรู้ เพราะขึ้นอยู่กับงบปี 2560 ว่าจะออกมาสวยตามคาดการณ์หรือไม่ เพราะล่าสุด ข่าวว่ายอดขายผ่านช่องทางออนไลน์เยอะมาก นับเงินกันแทบไม่ทัน ขณะที่ตลาดก็ให้การตอบรับดี แนวต้านถัดไป 22.60 บาท
* ฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) ฝากมาบอกว่า ธนาคารปิดให้บริการระบบ ATM ชั่วคราว ตั้งแต่เวลา 21.00 น. ของวันศุกร์ที่ 9 ก.พ. 2561 และกลับมาเปิดให้บริการตามปกติเวลา 05.00 น. ของวันเสาร์ที่ 10 ก.พ. 2561 เพื่อพัฒนาและเพิ่มประสิทธิภาพในการให้บริการธุรกรรมแบบดิจิทัลแก่ลูกค้า และฝากขออภัยในความไม่สะดวกครั้งนี้ สอบถามรายละเอียดได้ที่ศูนย์ลูกค้าสัมพันธ์ โทร 0-2645-9000 หรือ www.ghbank.co.th และ Facebook Fanpage ธนาคารอาคารสงเคราะห์